Ad naf yal tikkelt yettuɣal ɣer teqbaylit, mačči kan tutlayt, ma taqbaylit n wazalen, n ttrebga, n yidles, n tmagit........ Ma nezzi cwiṭ lwelha-nneɣ ɣer tsiwelt iɣef yebna umsawal ulli-is, ad tt-naf fessuset imi amsawal, yessawel-aɣ-d ineḍruyen n teḥkayt akken i mseḍfaren xas ma di waṭas n tikkal yettuɣal ɣer usemres n udiwenni d uglam. Ma yella d amsawal, ad t-naf d aniri, imi yettales-aɣ-d ɣef yiwudam-is, yessen-iten, yeẓra taḥkayt-nsen ugar-nsen. Taqsidt n wungal, tezzi ɣef Meqqran, mmi-s n Meqqran At umeqqran akked Cabḥa, d netta i d awadem agejdan. Asmi d-yewweḍ yisalli n lmut n baba-s i d-yerna win n tilin-is daxel n tɛebbuḍt n yemma-s «Tuẓa-d Cabḥa, tessers aggus ɣef tfekka n Meqqran yeẓẓlen ɣef nneɛc ad t-walin medden. Wid iḥeḍren din ass-n ad gzun d akken Cabḥa tameṭṭut n Meqqran At umeqqran s tadist i tella.» (Sb.32). Dɣa seg yimir i ttrağun akk mmi-s n umeɣras ad d-ixalef baba-s yemmuten, d ayen i yeğğan Lelli akked Yemma Mekyusa ad as-fken isem n baba-s ad tyerfed. Yekker-d Meqqran, di ccna d truggza icuba baba-s at taddart akk ttqadaren-t rnu ḥemmlent. Skud yettimɣur, ttimɣurent yid-s aṭas n tlufa, ula d taluft n tayri ɣer Jeğğiga i tufa irebbi, myeḥmalen s tuffra, uɣalen myexḍaben acu kan segmi i d-yekfa taɣuri, yewwi-d ad yesɛeddi lɛesker dɣa din ara tluɣ tudert imi rrebrab ad awin yid-sen Meqqran i ḥuzan s rrṣaṣ akken ad ğğen tasa n yemma-s n Jeğğiga n yaya-s d tin n wat taddart ad ḥḍaqqrent fell-as. Ad d-yezzi Meqqran? Ad t-nɣen yirebraben? Amek ara teḍru d wid t-iḥemmlen?